สาร นายกรัฐมนตรี เนื่องในวันข้าราชการพลเรือน ประจำปี พ.ศ. 2562 วันที่ 1 เมษายน 2562
เนื่องในโอกาสวันข้าราชการพลเรือน วันที่ 1 เมษายน 2562 ผมขอแสดงความยินดี กับข้าราชการพลเรือนทุกคนที่ได้รับรางวัลข้าราชการพลเรือนดีเด่น ประจําปี พ.ศ. 2561การบําบัดทุกข์บํารุงสุข และการให้บริการแก่ประชาชนทุกคนโดยไม่เลือกปฏิบัติ รวมทั้ง การขับเคลื่อนการบริหารราชการของแผ่นดินให้มีประสิทธิภาพและประสิทธิผล เป็นหน้าที่สําคัญยิ่ง ของข้าราชการทุกคน ซึ่งล้วนเป็นกลไกสําคัญในการเสริมสร้างความกินดี อยู่ดี และพัฒนาคุณภาพชีวิตที่ดีให้เกิดแก่ประชาชน และสร้างความเจริญก้าวหน้าอย่างยั่งยืนแก่ประเทศชาติ ข้าราชการ จึงต้องพัฒนาตนเองอย่างสม่ำเสมอ เพื่อให้เป็นผู้ที่มีความเพียบพร้อมทั้งความรู้ ความสามารถ และประพฤติปฏิบัติตนเป็นแบบอย่างที่ดี มีคุณธรรมจริยธรรม มีจิตสํานึกรับผิดชอบต่อส่วนรวมให้เป็นที่ประจักษ์ เพื่อให้เป็นที่เชื่อมั่น ศรัทธาแก่ประชาชน ตลอดจนมีทัศนคติในการบูรณาการทํางานที่สอดคล้องเชื่อมโยงกับภาคส่วนต่างๆ ร่วมคิด ร่วมแก้ไขอย่างเป็นระบบ เพื่อสร้างภาคราชการที่มีคุณค่า เป็นธรรม โปร่งใส ปลอดจากคอร์รัปชัน โดยคํานึงถึงประโยชน์สุขของประชาชน และความมั่นคงของประเทศชาติเป็นสําคัญ รางวัลข้าราชการพลเรือนดีเด่นที่ทุกท่านได้รับแสดงให้เห็นว่า ผู้ที่ได้รับรางวัลเป็นผู้ที่มีผลงานที่ก่อให้เกิดประโยชน์ต่อภารกิจภาคราชการอย่างยิ่งยวด และได้รับการยอมรับจากผู้บังคับบัญชา ผู้ใต้บังคับบัญชา และเพื่อนร่วมงาน จึงถือเป็นแบบอย่างที่ดีให้แก่เพื่อนข้าราชการพลเรือนคนอื่นๆ ขอให้ทุกท่านดํารงรักษาคุณงามความดี และเกียรติคุณข้าราชการไว้เป็นเกียรติภูมิแห่งชีวิตให้ปรากฏยั่งยืนสืบไปโอกาสนี้ ผมขออาราธนาคุณพระศรีรัตนตรัยและสิ่งศักดิ์สิทธิ์ทั้งหลาย อีกทั้งเดชะพระบารมีแห่งองค์สมเด็จพระเจ้าอยู่หัว ได้โปรดดลบันดาลประทานพรให้ข้าราชการพลเรือนดีเด่นทุกคน พร้อมทั้งครอบครัว จงประสบแต่ความสุข ความเจริญ มีกําลังกาย กำลังใจที่เข้มแข็ง และสัมฤทธิ์ผลในสิ่งที่พึงปรารถนาทุกประการมีความก้าวหน้าในหน้าที่ราชการโดยทั่วกัน เพื่อร่วมกันเป็นกําลังสําคัญในการพัฒนาชาติบ้านเมืองให้มีความเจริญก้าวหน้าอย่างมั่นคงตลอดไป